section_heading: Popularnost
paragraph_text: Prvu pobjedu ostvarila je na festivalu Zagreb '64 izvedbom pjesme "Balada" (u alternaciji s Ivom Robićem) uz oduševljene ovacije publike i izlazeći pred nju na bis ravno 17 puta. Na sarajevskom festivalu Vaš Šlager sezone 1968. izvedbom pjesme "Molitva" Kemala Montena i Sabine Varešanović. Potom je pobijedila na Opatijskom festivalu 1970., otpjevavši pjesmu Alfia Kabilja "Želim malo nježnosti i ljubavi". Ostat će upamćena i po nastupima na Festivalu kajkavske popevke - Krapina, 1973. i pjesmi "Međimurje zeleno".<br> Dva je desetljeća žarila i palila glazbenom scenom, te je bila česta gošća televizijskih i radijskih emisija. Zbog specifične boje glasa uspoređivali su je s Connie Francis, slavnom pjevačicom koja je u trenutku Aninih glazbenih početaka osvajala svjetske top liste. Imale su sličan poseban zvonki timbar, a Ana je pjevala neke njene prve uspješnice ("Chitarra Romana", npr.). U dugogodišnjoj uspješnoj karijeri, kojom je, zahvaljujući njenim interpretacijama doživjela zvjezdane trenutke snimila je brojne predivne pjesame (između ostalog zabilježene i na "Zlatnoj kolekciji" u izdanju Croatia Records iz 2009. godine). Kao svjedočanstvo Aninih velikih pjevačkih kreacija ostaju njene pjesme: "Majko, nemoj plakati", "Hvala ti za ljubav", "Tebi, mama", "Ne mogu ti vjerna biti", "Varaš se, znaj", "Želim malo nježnosti i ljubavi", "Balada", "Exodus", "Gitara romana", "Da smo se ranije sreli", "Nemoj nikad reći zbogom", "Daj mi malo nade", "Golubek beli", "Doviđenja, sretan put" i druge. Za bivši je Jugoton objavila oko 25 singl ploča i albuma. Pjesme su joj pisali najpoznatiji domaći skladatelji (Kabiljo, Britvić, Nardelli, Gotovac i drugi). Slijedila je svjetske trendove popularne glazbe.